PSTC ปักธงรายได้ปีนี้พุ่งเกิน 30% รุกขยายธุรกิจ Oil & Gas หนุนโตยั่งยืน
PSTC ปักธงรายได้ปีนี้พุ่งเกิน 30% ทยอยรับรู้ Backlog กว่า 2 พันลบ. พร้อมวางงบลงทุน 2 พันลบ. รุกขยายธุรกิจ Oil & Gas-พัฒนาโซลาร์เดิม หนุนโตยั่งยืน
PSTC ปักธงรายได้ปีนี้พุ่งเกิน 30% ทยอยรับรู้ Backlog กว่า 2 พันลบ. พร้อมวางงบลงทุน 2 พันลบ. รุกขยายธุรกิจ Oil & Gas-พัฒนาโซลาร์เดิม หนุนโตยั่งยืน
20 ม.ค. 2564

นายกัมพล ตติยกวี ประธานเจ้าหน้าที่บริหาร บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC เปิดเผยว่าภาพรวมการดำเนินธุรกิจในปี 2564 จะมีทิศทางที่ดีขึ้น โดยบริษัทฯตั้งเป้าหมายรายได้เติบโตไม่ต่ำกว่า 30% จากปีก่อน เนื่องจากจะมีการรับรู้รายได้จากงานในมือ (Backlog) มูลค่ารวม 2,000 ล้านบาท ซึ่งเป็นของธุรกิจ EPC ในกลุ่ม Power Solution และกลุ่มธุรกิจ Oil &amp; Gas โดยล่าสุดกลุ่มบริษัทฯชนะการประมูลงานก่อสร้างโรงไฟฟ้าชีวมวล มูลค่าโครงการ 800 ล้านบาท ซึ่งคาดว่าจะเริ่มก่อสร้างในเดือนมีนาคม 2564 และน่าจะรับรู้รายได้ในปีนี้
ขณะเดียวกัน บริษัทฯ คาดว่าในกลุ่มธุรกิจก๊าซธรรมชาติเหลว (LNG) จะเติบโตกว่า 1,000% จากการจำหน่าย LNG ให้แก่ กลุ่มลูกค้าโรงงานอุตสาหกรรมทั่วประเทศที่อยู่นอกแนวท่อก๊าซธรรมชาติ ซึ่ง LNG ยังเป็นเชื้อเพลิงทางเลือกที่สะอาดสามารถใช้ทดแทนการใช้ก๊าซหุงต้ม LPG และน้ำมันเตาที่ช่วยลดต้นทุนการผลิตได้เป็นอย่างดี รวมถึงขยายการจำหน่ายไปยังภาคขนส่งด้วย ซึ่ง LNG สามารถทดแทนเชื้อเพลิง CNG สำหรับยานยนต์ได้ จะทำให้ช่วยประหยัดต้นทุนค่าขนส่งได้ประมาณ 20% นอกจากนี้  กลุ่มบริษัทฯ ยังมีธุรกิจที่เกี่ยวเนื่องกับ LNG คือ งานออกแบบและก่อสร้างดูแลซ่อมบำรุงสถานี LNG งานดัดแปลงเครื่องยนต์จาก CNG เป็น LNG ซึ่งจะส่งผลให้กลุ่มบริษัทฯสามารถรับรู้รายได้ และผลตอบแทนที่เพิ่มขึ้นได้อย่างยั่งยืน
“สำหรับแผนการลงทุนในปีนี้ ได้วางงบลงทุนไว้ที่ประมาณ 2,000 ล้านบาท โดยคาดว่า จะมีผลตอบแทนจากการลงทุนประมาณ 10-15% โดยจะเป็นการลงทุนโดยการร่วมลงทุนในกลุ่มธุรกิจ Oil &amp; Gas Logistics เพิ่มขึ้นในช่วงกลางปีนี้ และลงทุนในธุรกิจโรงไฟฟ้า Solar ที่ดำเนินการอยู่แล้ว รวมถึงลงทุนในรูปแบบ Private PPA ด้วย”นายกัมพล กล่าว
นอกจากนี้ กลุ่มบริษัทฯ กำลังศึกษาการเข้าไปซื้อกิจการ หรือลงทุนในธุรกิจที่มีแนวโน้มสร้างผลตอบแทนการลงทุนที่ดี และมีรายได้ยั่งยืน เช่น ธุรกิจถุงมือยาง ธุรกิจผลิต Solar panel เพื่อส่งออก เป็นต้น